Document ID: 32004D0706

KOMISJONI OTSUS,
15. oktoober 2004,
millega luuakse Euroopa ettevõtete üldjuhtimise foorum
(2004/706/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
ning arvestades järgmist:
(1)
Hea ja läbipaistev ettevõtete üldjuhtimine on äärmiselt oluline Euroopa Liidu ettevõtete konkurentsivõime ja tõhususe suurendamiseks ning aktsionäride õiguste ja kolmandate isikute kaitse tugevdamiseks.
(2)
Septembris 2001 moodustas komisjon kõrgtasemelise grupi äriühinguõiguse ekspertidest, et esitada soovitusi äriühinguõiguse kaasaegse reguleeriva raamistiku kohta; kõrgtasemelise äriühinguõiguse ekspertide grupi volitusi pikendati hiljem konkreetselt ettevõtete üldjuhtimise probleemidega tegelemiseks.
(3)
Pärast kõrgtasemelise äriühinguõiguse ekspertide grupi äriühinguõiguse alast lõpparuande esitamist 4. novembril 2002. aastal kutsus nõukogu komisjoni üles äriühinguõiguse ja ettevõtete üldjuhtimise alast tegevuskava välja töötama; nimetatud tegevuskava tuleks eelkõige käsitleda vastusena ettevõtete hiljutistele ebaõnnestumistele.
(4)
Komisjoni 2003. aasta mais vastuvõetud tegevuskavaga äriühinguõiguse kaasajastamise ja ettevõtete üldjuhtimise edendamise kohta Euroopa Liidus (1) määratleti toimingud, mis tuleb läbi viia reguleeriva raamistiku kaasajastamiseks ja lihtsustamiseks, kaasa arvatud Euroopa ettevõtete üldjuhtimise foorumi loomine.
(5)
22. septembril 2003 kiitis nõukogu heaks tegevuskava, mida ta pidas läbipaistva ja veatu turukorralduse loomise tähtsaks osaks laienenud liidus; nõukogu kinnitas komisjoni tõdemust ekspertide ja avalike nõupidamiste tähtsuse kohta Euroopa tasandi äriühinguõiguse ja ettevõtete üldjuhtimise lahutamatu osana ning võttis teadmiseks komisjoni kavatsuse moodustada Euroopa Liidu siseste ettevõtete üldjuhtimise süsteemide foorum.
(6)
Euroopa ettevõtete üldjuhtimise foorum peaks olema organ, kes vahetab teavet ja liikmesriikide häid tavasid edendamaks ettevõtete üldjuhtimise alaste siseriiklike seadustike kestvat lähendamist ning kes analüüsib ja arutab ettevõtete üldjuhtimise valdkonna küsimusi ja annab nende osas komisjonile nõu.
(7)
Euroopa ettevõtete üldjuhtimise foorum peaks kehtestama oma töökorra ja täielikult järgima institutsioonide rolli ja õigusi, (2)
ON VASTU VÕTNUD KÄESOLEVA OTSUSE:
Artikkel 1
Käesolevaga moodustatakse ühenduse ettevõtete üldjuhtimise ekspertgrupp - “Euroopa ettevõtete üldjuhtimise foorum” (edaspidi “foorum”).
Artikkel 2
Foorumi ülesandeks on liikmesriikide arenevate ettevõtete üldjuhtimistavade taustal edendada ettevõtete üldjuhtimise alaste siseriiklike seadustike kestvat lähendamist ja anda komisjonile selle palvel või oma initsiatiivil strateegilist nõu ettevõtete üldjuhtimise poliitika küsimustes.
Artikkel 3
Foorum koosneb maksimaalselt 18 liikmest, kelle ettevõtete üldjuhtimise alane kogemus ja pädevus on ühenduse tasandil laialdast tunnustust leidnud. Foorumi liikmed määrab komisjon. Liikmete nimekiri on esitatud lisas.
Komisjon osaleb foorumi koosolekutel ja nimetab komitee aruteludel osalemiseks kõrgetasemelise esindaja.
Foorumi eesistujaks on komisjoni esindaja.
Artikkel 4
Foorumi liikmete ametiaeg on kolm aastat. Ametiaega saab pikendada. Kolmeaastase ametiaja möödudes jäävad foorumi liikmed ametisse, kuni nad asendatakse või tagasi nimetatakse. Kui foorumi liige astub tagasi või sureb oma ametiajal, määrab komisjon uue liikme vastavalt artiklile 3.
Artikkel 5
Komisjon avaldab liikmete loetelu teadmiseks Euroopa Liidu Teatajas.
Artikkel 6
Foorum võib kutsuda eksperte ja vaatlejaid oma koosolekutel osalema.
Foorum võib luua töörühmi.
Artikkel 7
Foorum esitab komisjonile aastaaruande.
Artikkel 8
Foorum võtab vastu oma töökorra.
Komisjon tagab foorumile sekretariaaditeenused.
Artikkel 9
Liikmete, vaatlejate ja asjatundjate sõidu- ja elamiskulud seoses foorumi tegevuses osalemisega hüvitab komisjon kehtivate komisjoni sätete kohaselt. Nende tegevust ei tasustata.
Artikkel 10
Foorum alustab tegevust 18. oktoobril 2004.
Brüssel, 15. oktoober 2004

Labels: 4
1
9
12
15